Boer in hof ná hy glo wapen op polisie rigArgieffoto bloot ter illustrasie. (Foto: Pixabay) ’n Boer van Noordwes het vandeesweek in die hof verskyn nadat hy na bewering tydens ’n veiling ’n vuurwapen op polisiebeamptes gerig het. Die polisiebeamptes het Matthys Michiel Pienaar (35) glo op die veiling gepols oor vee wat na bewering nie gebrandmerk is nie. Kol. Adéle Myburgh, polisiewoordvoerder, sê die Ngaka Modiri Molema‑veediefstalstabiliseringstaakspan het Donderdag tydens ’n veiling by Buhrmansdrift naby Ottoshoop ŉ operasie uitgevoer ten einde vas te stel of die Wet op Diere-identifikasie nagekom word. Volgens Myburgh het Pienaar aggressief geraak toe die polisiebeamptes hom uitvra oor sy vyf beeste wat na bewering nie gemerk was nie. Pienaar het na bewering sy vuurwapen op die polisiebeamptes gerig voordat hy in sy voertuig by die veiling weg is. Die polisiebeamptes het hom agternagesit, voorgekeer, ontwapen en in hegtenis geneem. Pienaar het Vrydag in die landdroshof in Molopo verskyn waar borgtog van R1 000 aan hom toegestaan is. Hy word van die rig van ’n vuurwapen, crimen injuria, intimidasie en verset teen inhegtenisneming aangekla. Hy sal weer in Augustus in die hof moet verskyn. Lt.genl. Sello Kwena, die provinsiale polisiekommissaris in Noordwes, waarsku dat geen vorm van intimidasie die polisie sal afskrik om hul verantwoordelikhede uit te voer nie.